《同苍符过王勤中怡老堂》
清代·彭桂

宰相当年怡老堂，云仍七叶守青缃。成弘盛世思元老，晋宋新亭满夕阳。

蕉叶雨斜侵砚几，藤花风细落书床。推君逸少兼摩诘，文藻东吴独擅场。

作者简介：江苏溧阳人，原名椅，字爰琴，又字上馨。诸生。当时名公均视为才士，工诗，足迹远涉幽蓟，所闻所见益助其奇。康熙十八年荐举鸿博，不赴。有《初蓉阁集》、《谷音集》。